Kattemysterium i Østerrike: Over 50 katter sporløst forsvunnet
Mellom 40 og 52 katter skal ha blitt borte fra byen Frauenkirchen i Østerrike i løpet av de siste to årene. Enkelte av dem har kommet hjem med alvorlige skader. Lederen av Dyrebeskyttelsen i Burgenland er bekymret: – Jeg ble kontaktet om de første forsvinningene i januar i år. Den siste måneden har antallet bare økt, sier Otto Bierbaum til lokalavisen BVZ. – Jeg har fått høre historier fra vitner som sier de har observert en mann som har slått i hjel en katt, sier lederen. Han hevder at mange katteeiere er redde for å anmelde hendelsene av frykt for hvem som står bak. Glad i katter? Bjørn og katten Lillebjørn er bestevenner Til avisen Bezirks Blätter sier Otto Bierbaum videre at de mistenker at det er en «kattehater» på ferde, og at de har mottatt flere tips etter at de publiserte informasjonen på sin Facebook-side. Dyrebeskyttelsen beskriver også flere katter som har kommet hjem med skader, deriblant fem som har hatt rifter i potene og seks katter har kommet hjem med brudd i beina. Bierbaum sier at flere dyrleger har bekreftet at skadene ikke kan skyldes katteslagsmål eller påkjørsel. Burgenländische Tierrettung har anmeldt saken til politiet i Frauenkirchen. Politiet bekrefter at de har mottatt anmeldelsen, men at de ikke har noen indikasjoner på hva som har skjedd ennå, skriver avisen OE24.
Mens enkelte katter har kommet hjem med uforklarlige skader, har andre ikke kommet hjem overhodet, ifølge Dyrebeskyttelsen. Nå frykter innbyggerne at kjæledyrene deres har blitt torturert og drept.